
Korunk dél-koreai könyvtárai

A dolgozat áttekintést kíván adni a Koreai Köztársaság (Dél-Korea) könyvtárügyéről,
bemutatva a 21. század elejére elért eredményeket. A történeti fejlődés leírása nem cél, az
eseményeket csak annyiban fogjuk érinteni, amennyire ez a téma szempontjából releváns.
Kvalitatív módszereket használunk feldolgozva a téma angol és koreai nyelvű
szakirodalmát, a vonatkozó könyvtári és oktatási statisztikákat, az ország éves könyvtárügyi
jelentéseit és fejlesztési terveit.
A japán uralom alóli felszabadulás, majd a háborús, polgárháborús időszak lezárultával a
Koreai Köztársaságban katonai diktatúra kezdte meg a könyvtárak fejlesztését. Dél-Korea
könyvtárainak fejlesztése, a könyvtári rendszer kiépítése az állam előírta ötéves tervek szerint
zajlott. A szisztematikus fejlesztések eredményeként az ezredfordulóra Dél-Korea nemcsak
behozta lemaradását, hanem könyvtári rendszere a legfejlettebbek, a legjobban működők közé
került.
Nemzeti könyvtárakat állítottak fel, megszervezték a központi szolgáltatásokat, a
közkönyvtári ellátást széleskörűvé tették, az iskolai könyvtárakat hálózattá szervezték,
modernizálták a szakkönyvtárakat, és az informatizáció révén a legkorszerűbb könyvtári
technológiát működtetik.



